CELEX: 
Language: hr
Date: 2019-03-14 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe Komisije (EU) 2017/1799 u pogledu izuzeća Narodne banke Kine od zahtjeva za transparentnost prije i poslije trgovanja iz Uredbe (EU) br. 600/2014

OBRAZLOŽENJE
            
            
               1.KONTEKST DELEGIRANOG AKTA
            
            
               1.1.Opći kontekst i ciljevi
            
            
               Uredba (EU) br. 600/2014
                  1
                (poznata kao „MiFIR”) primjenjuje se od 3. siječnja 2018. i zajedno s Direktivom 2014/65/EU
                  2
                („MiFID II”) zamjenjuje Direktivu 2004/39/EZ
                  3
                („MiFID I”). MiFIR-om i MiFID-om II osigurava se usklađeni pravni okvir kojim se uređuju, među ostalim, zahtjevi koji se primjenjuju na investicijska društva, mjesta trgovanja, pružatelje usluga dostave podataka i društva iz trećih zemalja koja pružaju investicijske usluge ili obavljaju investicijske aktivnosti u Uniji. 
            
            
               Glavni je cilj MiFID-a II i MiFIR-a ujednačiti uvjete na financijskim tržištima i omogućiti da tržišta koriste gospodarstvu i podupiru zapošljavanje i rast.
            
            
               MiFIR-om i MiFID-om II nastoji se poboljšati učinkovitost, otpornost i cjelovitost financijskih tržišta. Posebno se nastoji postići viši stupanj transparentnosti uvođenjem režima transparentnosti prije i poslije trgovanja za nevlasničke vrijednosne papire te osnaživanjem i proširenjem postojećeg režima transparentnosti pri trgovanju vlasničkim vrijednosnim papirima.
            
            
               1.2.Pravni kontekst i pravni elementi
            
            
               Kako bi pobliže utvrdila zahtjeve iz MiFIR-a i jer su zakonodavci smatrali da joj je u skladu s člankom 290. Ugovora o funkcioniranju Europske unije („UFEU”) za to potrebno dodijeliti ovlasti, Komisija je ovlaštena donijeti delegirane akte i u njima utvrditi određene elemente. Komisiji je člankom 1. stavkom 9. MiFIR-a dana ovlast za donošenje delegiranih akata kojima se proširuje izuzeće središnjih banaka trećih zemalja od zahtjeva iz MiFIR-a za transparentnost prije i poslije trgovanja za transakcije koje se provode u svrhu monetarne politike, tečajne politike ili politike upravljanja javnim dugom.
            
            
               2.SAVJETOVANJA PRIJE DONOŠENJA AKTA
            
            
               Europska komisija svoje je nalaze i zaključke temeljila na vanjskoj studiji Centra za europske političke studije (CEPS) i Sveučilišta u Bologni pod nazivom Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR) (Izuzeća za središnje banke i druge subjekte trećih zemalja na temelju Uredbe o zlouporabi tržišta (MAR) i Uredbe o tržištima financijskih instrumenata (MiFIR)). Studija se temelji na istraživanju koje je provedeno u obliku upitnika upućenog središnjim bankama trećih zemalja. Studija sadržava analizu pravnog tretmana središnjih banaka trećih zemalja u vezi s transparentnošću prije i poslije trgovanja, transparentnošću njihova operativnog okvira i opsegom trgovanja u Uniji. Izvorni nacrt Delegirane uredbe Komisije (EU) 2017/1799 bio je objavljen u svrhu četverotjednog savjetovanja i prikupljanja povratnih informacija koje je okončano 4. svibnja 2017. Tijekom javnog savjetovanja nisu dostavljene nikakve primjedbe.
            
            
               3.PRAVNI ELEMENTI DELEGIRANOG AKTA
            
            
               Članak 1. stavak 6. Uredbe (EU) br. 600/2014 sadržava izuzeće od zahtjeva za transparentnost prije i poslije trgovanja za transakcije u kojima je druga ugovorna strana član Europskog sustava središnjih banaka (ESSB-a) i kada je transakcija započeta u okviru provođenja monetarne politike, devizne politike i politike financijske stabilnosti koju je taj član ESSB-a pravno ovlašten slijediti i kada je taj član prethodno obavijestio drugu ugovornu stranu da je transakcija izuzeta. 
            
            
               U skladu s člankom 1. stavkom 9. Uredbe (EU) br. 600/2014 Komisija je ovlaštena donijeti delegirane akte kako bi proširila to izuzeće na određene središnje banke trećih zemalja. Delegiranom uredbom Komisije (EU) 2017/1799 izvršava se ovlaštenje na temelju Uredbe (EU) br. 600/2014 jer se njome utvrđuje koje središnje banke trećih zemalja imaju pravo na izuzeće koje je na raspolaganju članovima ESSB-a u skladu s člankom 1. stavkom 6. Uredbe (EU) br. 600/2014.
            
            
               U uvodnoj izjavi (3) Delegirane uredbe Komisije (EU) 2017/1799 navodi se da bi popis izuzetih središnjih banaka trećih zemalja utvrđen u toj uredbi trebalo prema potrebi preispitati, među ostalim i radi proširenja izuzeća, ako je potrebno, na druge središnje banke trećih zemalja koje još nisu uvrštene na popis.
            
            
               DELEGIRANA UREDBA KOMISIJE (EU) …/...
            
            
               оd 14.3.2019.
            
            
               o izmjeni Delegirane uredbe Komisije (EU) 2017/1799 u pogledu izuzeća Narodne banke Kine od zahtjeva za transparentnost prije i poslije trgovanja iz Uredbe (EU) br. 600/2014
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012
                  4
               , a posebno njezin članak 1. stavak 9.,
            
            
               budući da:
            
            
               (1)Transakcije u kojima su članovi Europskog sustava središnjih banaka (ESSB) druge ugovorne strane izuzete su od zahtjeva za transparentnost trgovanja u skladu s člankom 1. stavkom 6. Uredbe (EU) br. 600/2014 ako se te transakcije provode u svrhu monetarne politike, devizne politike ili politike financijske stabilnosti.
            
            
               (2)Takvo izuzeće iz područja primjene Uredbe (EU) br. 600/2014 može se, u skladu s člankom 1. stavkom 9. te uredbe, proširiti na središnje banke trećih zemalja te na Banku za međunarodne namire. 
            
            
               (3)Popis izuzetih središnjih banaka trećih zemalja utvrđen u Delegiranoj uredbi Komisije (EU) 2017/1799 trebalo bi ažurirati, među ostalim radi proširenja, ako je potrebno, opsega izuzeća iz članka 1. stavka 6. Uredbe (EU) br. 600/2014 na druge središnje banke trećih zemalja ili radi uklanjanja takvih javnih subjekata s popisa. Komisija prati i ocjenjuje relevantne promjene u trećim zemljama i u svakom trenutku može razmotriti dodatno izuzeće. 
            
            
               (4)Komisija je na temelju informacija dobivenih od Narodne Republike Kine izradila i Europskom parlamentu i Vijeću predstavila izvješće o ocjeni postupanja međunarodne zajednice prema Narodnoj Republici Kini. U tom se izvješću
                  5
                zaključuje da je primjereno središnjoj banci Narodne Republike Kine odobriti izuzeće od zahtjeva za transparentnost prije i poslije trgovanja iz Uredbe (EU) br. 600/2014. Stoga bi popis izuzetih javnih subjekata iz Delegirane uredbe Komisije (EU) 2017/1799 trebalo izmijeniti uključivanjem Narodne banke Kine.
            
            
               (5)Mjere predviđene ovom Uredbom u skladu su s mišljenjem Stručne skupine Europskog odbora za vrijednosne papire.
            
            
               DONIJELA JE OVU UREDBU:
            
            
               Članak 1.
            
            
               Prilog Delegiranoj uredbi (EU) 2017/1799 zamjenjuje se tekstom u Prilogu ovoj Uredbi. 
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 14.3.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (SL L 173, 12.6.2014., str. 84.).
               
               
                  
                     (2)
                  
                        Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014.).
               
               
                  
                     (3)
                  
                        Direktiva 2004/39/EZ Europskog parlamenta i Vijeća od 21. travnja 2004. o tržištima financijskih instrumenata te o izmjeni direktiva Vijeća 85/611/EEZ i 93/6/EEZ i Direktive 2000/12/EZ Europskog parlamenta i Vijeća te stavljanju izvan snage Direktive Vijeća 93/22/EEZ (SL L 145, 30.4.2004., str. 1.).
               
               
                  
                     (4)
                  
                        SL L 173, 12.6.2014., str. 84.
               
               
                  
                     (5)
                  
                        Izvješće Komisije Europskom parlamentu i Vijeću o izuzeću središnje banke Narodne Republike Kine na temelju Uredbe o tržištima financijskih instrumenata (MiFIR) [COM(2019) 143 od 14.3.2019.].
               
            
      
    ---documentbreak--- 
      
         
         
            
               PRILOG 
            
            
               1.Australija:
            
            
               –Središnja banka Australije;
            
            
               2.Brazil:
            
            
               –Središnja banka Brazila;
            
            
               3.Kanada:
            
            
               –Središnja banka Kanade;
            
            
               4.Posebno upravno područje Hong Kong:
            
            
               –Monetarno tijelo Hong Konga;
            
            
               5.Indija:
            
            
               –Središnja banka Indije;
            
            
               6.Japan:
            
            
               –Središnja banka Japana;
            
            
               7.Meksiko:
            
            
               –Središnja banka Meksika;
            
            
               8.Narodna Republika Kina:
            
            
               –Narodna banka Kine;
            
            
               9.Republika Koreja:
            
            
               –Središnja banka Koreje;
            
         
         
            
               10.Singapur:
            
            
               –Monetarno tijelo Singapura;
            
            
               11.Švicarska:
            
            
               –Švicarska narodna banka;
            
            
               12.Turska:
            
            
               –Središnja banka Republike Turske;
            
            
               13.Ujedinjena Kraljevina:
            
            
               –Središnja banka Ujedinjene Kraljevine;
            
            
               14.Sjedinjene Američke Države:
            
            
               –
                     Sustav federalnih rezervi;
            
            
               15.Banka za međunarodne namire.